PRILOG

JEDINSTVENI DOKUMENT

„LA JARABA”

PDO-ES-01895

Datum početka primjene: 4.11.2014.

1. Naziv (nazivi) koje je potrebno upisati u registar

La Jaraba

2. Vrsta oznake zemljopisnog podrijetla

ZOI – Zaštićena oznaka izvornosti

3. Kategorije proizvoda od vinove loze

1. Vino

4. Opis vina

Crno vino

Vino je tamnocrvene boje trešnje i srednjeg je do snažnog intenziteta, pri čemu se u ustima osjeća bujan mesni okus crvenih i crnih bobica. Sadržava veći udio stroncija nego druga vina, što je rezultat visokih razina tog elementa u tlu, pa su vina intenzivna, aromatična i puna sa snažnom mineralnom i smolastom notom.

Najveća ukupna alkoholna jakost unutar je zakonskih granica u skladu s relevantnim zakonodavstvom EU-a.

Opća analitička svojstva

Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 12,5 Najmanji ukupni udio kiselosti 4 u gramima po litri, izraženo kao vinska kiselina Najveći udio hlapljivih kiselina (u miliekvivalentima po litri) 16,7 Najveći ukupni udio sumporova dioksida (u miligramima po litri) 130

5. Enološki postupci

a. Osnovni enološki postupci

Poseban enološki postupak

Alkoholno vrenje na temperaturi od 15 do 30 °C u spremnicima od nehrđajućeg čelika ili bačvama od francuskog hrasta. Točenje u spremnike i maceracija najmanje 10 dana. Postupak vrenja uzrokuje mikrobna flora u grožđu. Najveći prinos od prešanja grožđa iznosi 70 litara za 100 kg grožđa. Vino prvo dozrijeva u hrastovim bačvama zapremine 225 litara, a zatim u boci tijekom sljedećeg razdoblja:

— Mješavina crnih vina s različitim udjelima sorti Tempranillo, Cabernet Sauvignon, Merlot i Graciano: dozrijevanje u hrastovim bačvama zapremine 225 litara najmanje 9 mjeseci i dozrijevanje u bocama najmanje 9 mjeseci.

— Mješavina crnih vina s različitim udjelima sorti Tempranillo, Cabernet Sauvignon i Merlot: dozrijevanje u hrastovim bačvama zapremine 225 litara najmanje 6 mjeseci i dozrijevanje u bocama najmanje 6 mjeseci.

— Crno vino proizvedeno samo od sorte Merlot: dozrijevanje u hrastovim bačvama zapremine 225 litara najmanje 6 mjeseci i dozrijevanje u bocama najmanje 6 mjeseci.

Postupak uzgoja

Grožđe se bere nakon postizanja fenolne zrelosti; odabiru se grozdovi s najboljom strukturom i najvećom koncentracijom fenolnih spojeva. Jedini organski materijal koji se upotrebljava u vinogradima jest ovčji gnoj s vlastitog stočarskoga gospodarstva.

b. Najveći prinosi

Tempranillo

73,5 hektolitara po hektaru

10 500 kg grožđa po hektaru

Cabernet Sauvignon

77 hektolitara po hektaru

11 000 kg grožđa po hektaru

Merlot i Graciano

70 hektolitara po hektaru

10 000 kg grožđa po hektaru

6. Ograničeno zemljopisno područje

Ograničeno područje nalazi se u općini El Provencio (Cuenca). U skladu s registrom vinograda raspored je parcela sljedeći: Zona 9, parcele 14b, 14d, 14f, 14h, 26d, 26e, 26h, 26i, 26j, 26k, 26 m, 26n, 26v.

Grožđe koje se bere u vinogradima u ograničenom području pretvara se u vino, a vino se puni u boce u vinariji koja se nalazi na proizvodnom području.

7. Glavne sorte vinove loze

Tempranillo – Cencibel

Merlot

8. Opis povezanosti

Okoliš (prirodni i ljudski čimbenici)

Kako je vidljivo na karti postojećeg ruralnog katastra Španjolske, La Jaraba je mjesto u kojem se nalazi ograničeno područje. Općenito je prihvaćeno da je „Jaraba” riječ arapskog podrijetla i znači „voda” ili „obilno piće”.

Prijašnji vodotok koji se zove Cañada de Valdelobos sada povremeno teče kroz to područje i ulijeva se u rijeku Záncara, koja stvara prirodnu granicu između pokrajina Cuenca i Albacete. La Jaraba gotovo nema uzvisina, odnosno potpuno je ravna. Nalazi se na nadmorskoj visini od 700 m.

Vinogradi su u velikoj mjeri zaštićeni šumom hrasta crnike i bora veličine 92 ha, što stvara mikroklimu posebno povoljnu za rast vinove loze. Vinogradi su tako pošteđeni od nestašice vode koju bi mogao uzrokovati topao i suh istočni vjetar, što omogućuje duži postupak zrenja grožđa. Grožđe je stoga bogatije bojilima, visokokvalitetnim taninom i aromama nego grožđe koje raste izvan ograničenog područja.

Tlo, koje je iz razdoblja kvartara, oblikuje morfostratigrafsku jedinicu rijeke Guadiane. Sastav mu je različit: uključuje kvarcit, kvarc i mezozoijske i miocenske vapnence, što tlu omogućuje da dulje zadrži vlagu i razlikuje ga od okolnih područja, koja imaju mnogo veći udio vapnenca.

Tlo pripada vrsti alfisol, s crvenim mediteranskim tlima na vapnencu. Ima razvijen profil, pH vrijednost između 7 i 8,5, slab kapacitet razmjene, dobru unutarnju drenažu, dobru penetrabilnost sve do horizontalnih slojeva vapnenca, koji se nalaze na oko 60 do 90 centimetara, a tekstura mu varira od rasutog pijeska do gline. Tlo je bogato hranjivim tvarima zbog obilja aluvijalnih elemenata. Osim toga, morfologija plodnog tla bogatog grubim aluvijalnim sedimentima, zajedno s praksom primjene stajskog gnoja svake godine, pogoduje laganom, svježem profilu tla. Takvo je tlo vrlo pogodno za uzgoj vinove loze, a time je i čimbenik visoke kvalitete grožđa.

Klima je umjereno sredozemna sa značajkama kontinentalne. Najvažnije su godišnje prosječne klimatske vrijednosti sljedeće: temperatura od 14 do 16 °C i 450 mm oborina.

U tlu su utvrđene natprosječne razine stroncija: na zasebnim parcelama više od 100 mg/kg. Točnije, vrijednosti se kreću od 111,67 do 158,41 mg/kg i daleko su veće od onih u tlima koja okružuju posebno područje, uključujući lokaciju poznatu kao „Los Canforrales”, na kojoj iznose 76,59 mg/kg, te „Manteleros”, s 20,19 mg/kg. U Mantelerosu je iznos gotovo osam puta manji nego u La Jarabi.

To se izravno odražava na vina, koja imaju razinu stroncija iznad 2,2 mg/l, a neka čak 3,3 m/g. Te su razine znatno više nego u vinima proizvedenima u susjednim područjima, koja imaju udio stroncija od 0,95 do 1,6 mg/l. Stoga se može smatrati da je razina stroncija u vinu pouzdan pokazatelj da je vino proizvedeno u La Jarabi.

Kad je riječ o proizvodnim metodama, jedini organski materijal koji se upotrebljava ovčji je gnoj s vlastitog stočarskoga gospodarstva.

Kad je riječ o metodama prerade, alkoholno vrenje uzrokuje mikrobna flora u grožđu, a u fazi prešanja dobiva se najviše 70 litara vina na 100 kg grožđa.

Opis vina

Vina iz La Jarabe uvjetovana su lokalnim tlom i klimom, koji im daju velik udio fenolnih tvari, stabilnost i eleganciju. Vina imaju dojmljivu strukturu, udio minerala i punoću. Činjenica da su vina dozrela u bačvama i bocama utječe na organoleptička svojstva, a to je tamnocrvena boja trešnje te srednji do snažni intenzitet, pri čemu se u ustima osjeća bujan mesni okus crvenih i crnih bobica. Sadržavaju veći udio stroncija nego druga vina proizvedena izvan ograničenog područja, što je rezultat visokih razina tog elementa u tlu La Jarabe, pa su vina puna i imaju snažnu mineralnu i smolastu notu.

Poveznica

Ograničeno područje smješteno je u riječnoj dolini ispunjenoj sedimentom, obiluje različitim količinama kvarcita, kvarca i vapnenca te ima natprosječnu razinu stroncija u tlu, što pridonosi proizvodnji intenzivnih, aromatskih i punih vina sa snažnom mineralnom i smolastom notom. Razina stroncija vinu daje njegovu istaknutu kvalitetu.

Iako se područje nalazi unutar područja ZOI La Mancha, sljedeći ga čimbenici razlikuju od La Manche.

Prirodni čimbenici

Razgraničenje područja temelji se na razini stroncija u tlu koja je znatno viša nego u tlu u okolici. Vina s tog područja stoga imaju više mineralnih svojstava.

U istraživanju okoliša koje je dostavio podnositelj zahtjeva vidljivo je da su razine stroncija izvan tog područja od 20 do 80 mg/kg, dok se na ograničenom području kreću od 110 do 160 mg/kg. Vina s tog područja stoga imaju udio stroncija od 2,5 do 3,3 mg/l, a vina iz okolnih vinograda samo oko 1 mg/l.

Osim zbog udjela stroncija, to je područje jedinstveno i zbog činjenice da je okruženo brojnim stablima hrasta crnike i bora, čime se štiti od toplih i suhih istočnih vjetrova. To znači da je klima vlažnija nego u okolnim područjima, čime se produljuje postupak zrenja grožđa. Rezultat je toga intenzivnija boja te jači okus i aroma grožđa, a time i vina.

Ljudski čimbenici

Najočitije su razlike u metodama proizvodnje vina „La Jaraba” i onih u susjednoj La Manchi (uzet ćemo u obzir stara crna vina iz La Manche jer je to jedina vrsta koju proizvodi „La Jaraba”) sljedeće:

ZOI La Mancha La Jaraba Razlike > 11,5 % vol. > 12,5 % vol. Veći udio alkohola < 10 meq/l < 16,7 meq/l Veći udio hlapljivih kiselina < 13 000 kg/Ha < 11 000 kg/Ha Manja proizvodnja po hektaru ≤ 1,6 mg/l ≤ 2,2 mg/l Veći udio stroncija

S obzirom na to da je područje ograničeno na temelju udjela stroncija u tlu, trenutačno na tom području postoji samo jedna vinarija koja proizvodi vino, a ona pripada podnositelju zahtjeva.

Potrebno je naglasiti da je on vlasnik područja koje je veće od ograničenog područja. Stoga razgraničenje nije provedeno na temelju vlasništva, već na temelju prethodno navedenih uvjeta zaštite okoliša.

Nadalje, drugi proizvođači mogu upotrebljavati registrirani naziv ako u budućnosti započnu uzgoj na ograničenom zemljopisnom području pod uvjetom da ispunjavaju uvjete navedene u specifikaciji. Budući da to područje zauzima oko 75 hektara, u potpunosti je moguće osnovati više vinarija.

9. Osnovni dodatni uvjeti

Pravni okvir:

u nacionalnom zakonodavstvu

Vrsta dodatnog uvjeta:

Pakiranje na ograničenom zemljopisnom području

Opis uvjeta:

Vino će se puniti u boce na proizvodnom području jer se u svim slučajevima postupak završava drugom fazom dozrijevanja u bocama u trajanju od najmanje 6 ili 9 mjeseci. U tom razdoblju dolazi do postupka redukcije, čime se povećava kvaliteta vina i zaokružuje njegov okus. Vino je spremno za potrošnju kada postigne organoleptička svojstva navedena u specifikacijama za svaku vrstu vina.

Poveznica na specifikaciju proizvoda

http://pagina.jccm.es/agricul/paginas/comercial-industrial/consejos_new/pliegos/20161028_Pliego_Condiciones_PAGO_LA_JARABA_SCC.pdf